google/wiki40b huggingface dataset:
איבר אלגברי

במתמטיקה, אלגבריות היא תכונה המתייחסת לאיברים בשדה K מעל תת-שדה F, ובאופן כללי יותר לכל איבר של אלגברה (אסוציאטיבית או לכל הפחות בעלת חזקה אסוציאטיבית) A המוגדרת מעל חוג קומוטטיבי C. איבר המקיים תכונה זו נקרא איבר אלגברי, ואיבר שאינו מקיים אותה הוא טרנסצנדנטי. אלגברה (מעל שדה) שכל איבריה אלגבריים נקראת אלגברה אלגברית.
ההגדרה מכלילה את ההגדרה המקובלת למספר אלגברי, באופן שמספרים אלגבריים הם האיברים האלגבריים של שדה המספרים המרוכבים מעל שדה המספרים הרציונליים. מושג דומה, ועדין יותר, הוא זה של איבר שלם - כל איבר שלם הוא אלגברי, אבל לא להפך. אם C הוא שדה, שני המושגים מתלכדים. המושגים מוגדרים כך: איבר a של אלגברה A מעל חוג קומוטטיבי C הוא אלגברי (מעל C) אם הוא מאפס פולינום שכל מקדמיו שייכים ל- C. איבר המאפס פולינום מתוקן הוא איבר שלם. 
באלגברה מממד סופי, כמו למשל אלגברת מטריצות מעל שדה, כל איבר הוא אלגברי. אלגבריות בהרחבת שדות קשורה קשר הדוק לממד. אם K/F היא הרחבה כזו, אז  הוא אלגברי אם ורק אם השדה  הנוצר על ידי a מעל F הוא בעל ממד סופי. באלגברה כללית A, איבר a הוא שלם אם ורק אם  נוצר סופית כמודול מעל C. מזה נובעת תכונה חשובה: אם a מאפס פולינום שכל מקדמיו שלמים, אז הוא שלם בעצמו. מכאן נובע שאוסף כל האיברים של A שהם שלמים מעל C הוא תת-אלגברה (הנקראת 'הסגור השלם' של C בתוך A). אם כל איבר של A שלם מעל C, אז A הוא הרחבה שלמה של C.
את מושג הטרנסצנדנטיות אפשר להכליל כדי לטפל בכמה איברים.  הם איברים בלתי תלויים אלגברית אם לא קיים אף פולינום שונה מאפס ב- n משתנים  מעל חוג הבסיס C, כך ש- . המספר הגדול ביותר של איברים בלתי תלויים אלגברית נקרא דרגת הטרנסצנדנטיות של A מעל C.
דה סוטו איירפלו

חטיבת דה סוטו

חטיבת דה סוטו של חברת קרייזלר עסקה בייצור ובשיווק רכב אמריקאי משנת 1928–1968. חטיבת דה סוטו בנתה יותר מ-2 מיליון כלי רכב מאז שנת 1928.
חטיבת המכוניות דה סוטו קרויה על שם הרננדו דה סוטו - החוקר הספרדי שהוביל את המסע האירופי הראשון לשטח עליו משתרעת בימינו ארצות הברית, והיה האירופי הראשון שגילה את נהר המיסיסיפי.
סוחוי Su-24

היסטוריה

לאחר פיתוחו של הסוחוי-7 בשנת 1961 דרש חיל האוויר הסובייטי פיתוחו של מטוס שיהיה מסוגל לפעול בכל מזג אוויר, תוך תקיפת יעדים מדויקת. בדיקות ראשוניות הראו כי מבנה הסוחוי-7 אינו גדול דיו כדי להכיל את כל האוויוניקה הנדרשת לעמוד במטלה, ובשל כך החלו בתכנון מחודש של מערכת האוויוניקה. במשך הזמן הוסיף הצבא הסובייטי דרישות נוספות: המראה ונחיתה קצרים ויכולת טיסה במהירות על-קולית בגבהים נמוכים.
הדגם הראשון הוטס לראשונה ב-2 ביולי 1967, בידי ולדימיר איליושין. המטוס נכנס לשירות באופן רשמי ב-4 בפברואר 1975.
ב-23 בספטמבר 2014 יירט מערך ההגנה האווירית של ישראל מטוס סוחוי Su-24 של חיל האוויר הסורי שחדר לשטח ישראל באזור רמת הגולן, באמצעות טיל MIM-104 פטריוט. הייתה זו הפלת מטוס אויב הראשונה בעולם באמצעות טיל פטריוט.
ב-24 בנובמבר 2015 הפיל חיל האוויר הטורקי מטוס סוחוי Su-24 רוסי שחדר לשטח טורקיה. אחד הטייסים שהפליט נהרג מאש המורדים, וגופתו נשבתה. הטייס השני חולץ בפעולת קומנדו רוסית וסורית.
ב-24 ביולי 2018 חדר מטוס סוחוי Su-24 של חיל האוויר הסורי למרחב האווירי של ישראל באזור רמת הגולן והופל על ידי זוג טילי MIM-104 פטריוט ששיגר צה"ל. המטוס נפל בשטח סורי באזור הדרומי של הגבול ברמת הגולן.

שיפורים

במשך השנים עברו מטוסים רבים שיפורים שונים: הותקנה מערכת הניווט "GLONASS" (המקבילה הרוסית ל-GPS), ומערכת תצוגה עילית בתא הטייס, וכמו כן המטוס הותאם לשיגור טילי וימפל R-73.
טלוויזיה חינוכית

ארצות הברית

NASA TV היא שירות הטלוויזיה של סוכנות נאס"א, ומשודרת באמצעות הלוויין ובשידורים באינטרנט. ספקי טלוויזיה מקומיים ברחבי ארצות הברית יכולים לשדר את השירות לפי שיקול דעתם, שכן מדובר בשידור ציבורי במימון ממשלת ארצות הברית ולכן נמצא ברשות הציבור.

בידור

כמה תוכניות טלוויזיה משלבות במידה ניכרת תוכן היסטורי או עובדתי במטרה להפוך את התוכנית לחינוכית, לצד היות התוכן מבדר או מרגש, ועל ידי כך הן מעוררות סקרנות בקרב הצופים. תוכניות מסוג זה הן רחוב סומסום, טלטאביז ומגלים עם דורה. לעיתים תוכניות אלו עשויות להיות יותר מבדרות מאשר חינוכית. דוגמה לכך היא ערוץ ההיסטוריה אשר עבר מהפקת סרטים דוקומנטריים והיסטוריים לתוכניות סנסציוניות, דרמטיות יותר ומבדרות כביכול, אשר הדאגה לתוכן חינוכי נמצאת במקום משני.
גיא לואל

ביוגרפיה

גיא לואל נולד וגדל ברמת גן. כבר בבית ספר התיכון אהל שם השתתף בהצגה "מתנערים" בבימויו של דוד שטיינברג. בצה"ל שירת תחילה בחיל התותחנים וכעבור שנתיים עבר לתיאטרון צה"ל. בשנים 1993–1996 למד משחק בבית צבי.
השתתף בהצגות בהבימה: "מנדראגולה", "מלכוד 22", "בחורים בדלת ממול", "משחקי אימפרוביזציה", ו"סיפורי הבימה". תיאטרון בית ליסין: "מבזק חדשות", "סקפינו" ו"סופש שבוע עם תום". התיאטרון הקאמרי: "קוויאר ועדשים". תיאטרון באר שבע: "שחק אותה סם". במקביל השתתף בהצגות בתיאטרון הספרייה: "הבחורים שלנו" ו"כובע מלא גשם". השתתף בהצגות לילדים ונוער "למשל שועל", "מר זוטא ועץ התפוחים", "ג'ונגל בחירות", "סכנה" ו"המסע של תומי".
בשנת 1999, שיחק לראשונה בתפקיד ראשי בסרטו של אלון זינגמן "כאב השיניים של הרצל" שזכה בפרס וולג'ין. בשנת 2000 שיחק בדרמה "האישה האחרת" לצידן של גילה אלמגור, יונה אליאן, אביטל אברג'יל ועוד. בשנת 2002 לוהק לתפקיד הראשי בסרט "חוכמת הבייגלה", ב-2006 השתתף בסרט "למראית עין", "טובה תחת טובה", "כאילו כלום לא קרה" ובסרט הקצר "זרים".
בטלוויזיה השתתף לואל בטלנובלות "טלנובלה בע"מ" בה גילם את דמותו של מנהל ערוץ הטלוויזיה המאוהב בעצמו, בני קייזרמן, "האלופה" בה גילם את דמותו של אחיו של קייזרמן, שדרן הספורט דובי קיסר שאיבד את שפיותו, הנחה את "סקר הסקס הגדול" בערוץ YTV בשנת 2005. ב-2007 השתתף בטלנובלה "בובות", בה גילם את דמותו של מויש, מפיק אירועי אופנה שהוא הומוסקסואל בארון. ב-2008 שיחק ב"חשופים", בה גילם את מגיש החדשות איתן ארזי. השתתף בשלוש העונות בסדרת הטלוויזיה "המובילים" בערוץ לוגי, וכן בסדרות "האקס המיתולוגי", ו"20 פלוס" בטלוויזיה החינוכית.
בשנת 2009 הנחה את השעשועון המבוסס על תחרות בין ידוענים "בעזרת השם", והחל לגלם את דמותו של קוזו אביטל בסדרת הטלוויזיה "פולישוק". בשנת 2010 שיחק בקומדיית המצבים "כאן גרים בכיף" יחד עם נתי קלוגר דניאל מורשת, מעיין אלוני וטוני ברמן בערוץ 10. בשנת 2011 החל להנחות יחד עם ישראל אהרוני את תוכנית הבישול "ישראל מבשלת". כמו כן, לואל השתתף במספר קמפיינים פרסומיים, בהם לרשות הלאומית למלחמה בסמים, המשביר לצרכן והפניקס חברה לביטוח.
ב-2012 השתתף בתפקיד אורח בסדרה "יומני החופש הגדול" ובסדרה "החממה" בתפקיד מורדי רוזן ראש הממשלה ב-2014 גילם את בן זיידמן  בן זוגה של חן, גרוש עם שני ילדים, בסדרה "עממיות". באוגוסט עלתה הסדרה "השוטר הטוב" שם מגלם את תפקידו של יעקב "רבי" השוטר והמפקד של דני, אותו משחק יובל סמו. ב-2015 שיחק לואל בסדרה "תמר הבלשית וקפטן יום שלישי", ובסדרת הרשת "קינגים", שם מגלם איש קבע שבוגד באשתו. כמו כן משחק בסדרה "אלישע", המשודרת בערוץ הילדים, בתפקיד עורך הדין זכאי "הגדול" שרוצה למנוע מאלישע (יובל סמו) לסיים כיתה ו' ולזכות בירושה.
ב-2018 לואל השתתף בכמה פרקים של "גב האומה". באותה שנה השתתף בקומדיית המצבים "טרנינג" בדמות בשם דרוש בנוסף השתתף בסדרה "בית הכלבים" באותה שנה בדמות בשם יאיר
ב-2019 לואל השתתף בכמה פרקים בסדרה "כפולה" בתור שוטר. באותה שנה שיחק בעונה השלישית של הסדרה "השוטר הטוב" ויצא לאקרנים הסרט "פיניטה לה קומדיה" בהשתתפותו . 
לקראת הבחירות לכנסת ה-22 השתתף בקמפיין של "המרכז להעצמת האזרח" שקרא לפוליטיקאים להציג עמדות בהירות לציבור.
לואל היה לפרזנטור של ביטוח "הפניקס".

חיים אישיים

לואל בזוגיות עם דרורית זרמון (אמה של דנה זרמון), ארט דירקטורית ופרסומאית, ולהם בת משותפת בשם שירה.
אפרים מאיר

ביוגרפיה

מאיר נולד בבלגיה בשנת 1949 כנוצרי קתולי. הוא למד מדעי דת ופילולוגיה באוניברסיטה הקתולית בלוון (Leuven) שבבלגיה והוא בעל תואר דוקטור בתאולוגיה. 
התחתן ב-1971 ולאחר שהתגייר עלה לישראל עם משפחתו בשנת 1983. בשנת 1989 החל ללמד במחלקה למחשבת ישראל באוניברסיטת בר-אילן. ופעמיים שימש כראש המחלקה.
שימש מרצה אורח באוניברסיטאות מהמובילות בעולם, בין היתר לימד באוניברסיטת מארק בלוך בשטרסבורג (Marc Bloch University, Strasbourg), באוניברסיטת המבורג, בבית הספר הגבוה למדעי היהדות בהיידלברג (Hochschule fuer Juedische Studien, Heidelberg), ובאוניברסיטת המדינה של אריזונה. מ-2009 משמש באופן סדיר כפרופסור אורח ללימודי דיאלוג יהודי ותאולוגיה בין-דתית באקדמיה לדתות העולם, באוניברסיטת המבורג. משמש כנשיא חברת רוזנצוויג הבינלאומית. ומחודש ספטמבר ועד דצמבר 2018 משמש כחוקר במרכז לחקר התאולוגיה בפרינסטון.
מתגורר כיום במבשרת ציון ואב לחמישה. בנו פרופ' יונתן מאיר הוא חוקר חסידות והשכלה באוניברסיטת בן-גוריון בנגב.

הגותו ופעילותו המדעית

חלק גדול מכתביו עוסקים באקזיסטנציאליזם יהודי, תחום שמאיר הוא מהראשונים שעסקו בו בעברית. כתב שני ספרים על הגותו של פרנץ רוזנצווייג, הוגה שמאיר מחשיבו כאחד מאבות האקזיסטנציאליזם היהודי, לצד מרטין בובר. ספרו באנגלית שעוסק בלמעלה מאלף מכתבי אהבה ששלח רוזנצווייג למרגריט רוזנשטוק-הוס, היה הראשון שחקר אותם לעומק, והיווה תוספת קריטית להבנה כוללת של "כוכב הגאולה", יצירתו הבולטת של רוזנצווייג.
בשנים האחרונות מקדיש מאיר את מחקרו והגותו לשאלות של זהות, ולדיאלוג הבינדתי כמרכיב משמעותי בעיצוב זהות. 
במקביל הקדיש מאיר מחקר רב שנים לחשיבה הדיאלוגית, ובכלל זה לפילוסופיה הדיאלוגית של מרטין בובר. בספרו פילוסופים קיומיים יהודים ברב-שיח  נידונים יחד הוגים דיאלוגיים יהודים ושאינם-יהודים והמחבר דן בתרומה המיוחדת של המחשבה היהודית למחשבה הדיאלוגית. השוני והדיאלוג בין המחשבה היהודית לכללית הוא גם הנושא של סיפרו הגרמני הבדל ודיאלוג מ - 2013.
מאיר היה מראשוני חוקרי הפילוסוף היהודי צרפתי עמנואל לוינס בארץ, ותרם תרומה מכרעת להתקבלותו בחברה הישראלית. היה ראשון ללמד במסגרות האקדמיות קורסים על הפילוסופיה של לוינס, והביא בפני הקורא העברי את תרגום שיחותיו של לוינס עם פיליפ נמו - ספר זה משמש עד היום כמבוא חשוב להיכרות עם משנתו של לוינס. נוסף לכך, פרסם ספר על משנתו של לוינס המראה כי יש קשר מובהק בין כתביו הפילוסופיים לבין כתביו העוסקים בענייני יהדות.
מאיר נוטל חלק בשיח ההגותי שלאחר השואה, ומבקש להדגיש בו את הצדדים האנושיים המוסריים, להם נקרא האדם והיהודי לאחר השואה. ספרו "מעשה זיכרון" הפך להיות חלק מן הכתיבה הפילוסופית הישראלית לאחר השואה.
מאיר דן בנוסף בנושא הזהות. בספרים שפרסם ב - 2011 Identity Dialogically Constructed ובספר משנת 2013 Dialogical Thought and Identity. הוא חוקר את הזהות באמצעות הוגים דיאלוגיים יהודיים ומציע את מחשבתו האישית בנושא זה.
בשנים האחרונות מאיר יוצר את התאולוגיה הבין-דתית שלו. הוא כתב ספר הדן בתאולוגיה דיאלוגית, השואבת את השראתה מהוגים יהודים דיאלוגיים, ממרטין בובר, אברהם יהושע השל, פרנץ רוזנצווייג ועמנואל לוינס. בספר נוסף הוא ממשך בבניית תאולוגיה בן-דתית. בספר על ההומניזם היהודי הוא נותן פירוש הומניסטי של התרבות היהודית.
אנגוסטורה ביטרס

היסטוריה

המשקה הומצא במקור על ידי רופא גרמני בשם יוהאן גוטליב בנג'מין סיגרט (Johann Gottlieb Benjamin Siegert) שהיה מנתח בצבאו של סימון בוליבר בוונצואלה והחל למכור אותו בשנת 1824. בשנת 1830 הוא ייסד מזקקה שייצרה את האנגוסטורה באופן מסחרי בעיר אנגוסטורה ששמה הפך לסיודד בוליבר מרכיבים מקומיים. סיגרט כנראה נעזר בידע בוטני של האינדיאנים. את האנגוסטורה החלו לייצא משנת 1853 ובשנת 1875 המזקקה עברה לטרינידד וטובגו. סיגרט נפטר בשנת 1870.
האנגוסטורה היא מרכיב מפתח במספר קוקטיילים כמו: ג'ין טוניק, וודקה טוניק, מנהטן, רוב רוי וקוקטייל שמפניה (שלהכנתו נהוג לטפטף מספר טיפות אנגוסטורה על קוביית סוכר ולהניחה בתחתית הכוס). כמו כן ניתן לתבל בו משקאות מוגזים כמו ג'ינג'ר אייל או למון ליים' ואף מילקשייק ושוקו.
ניתן ללגום את האנגוסטורה כאפריטיף וכן כמזור מיידי להתקפת שיהוקים.
Deep Space Climate Observatory

Deep Space Climate Observatory ‏(DSCOVR, מצפה האקלים בחלל העמוק, לשעבר נודע גם כ-Triana, ובאופן לא רשמי גם כ-GoreSat‏) הוא טלסקופ ולוויין מזג אוויר של מנהל האוקיינוסים והאטמוספירה הלאומי בארצות הברית. הלוויין שוגר מכף קנוורל ב-11 בפברואר 2015 על גבי טיל פאלקון 9 של חברת ספייס איקס.
DSCOVR פותח במקור על ידי נאס"א, על פי הצעתו של סגן הנשיא אל גור ב-1998, לצורך תצפית על כדור הארץ. הוא ממוקם בנקודת לגראנז' L₁ בין השמש לכדור הארץ, במרחק של כמיליון וחצי קילומטר מכדור הארץ. הוא מפקח על השינויים ברוח השמש, מספק אזהרה מוקדמת על סערות מגנטיות מסוג coronal mass ejection ובוחן תופעות על פני כדור הארץ, כולל שינויים בשכבת האוזון, אבק, אפר געשי, גובה עננים, כיסוי צמחייה ואקלים. במיקום בו הוא נמצא הוא צופה באופן קבוע על השמש וצידו המואר של כדור הארץ. הלוויין מקיף את נקודת L₁ בין השמש לארץ כל שישה חודשים, ובכך נעה הזווית בין הלוויין, כדור הארץ והשמש בין 4 ל-15 מעלות. הוא מצלם את כדור הארץ במלואו בערך כל שעתיים, ומסוגל לעבד את התמונות מהר מכל לוויין תצפית אחר.
DSCOVR התחיל לחוג מסביב ל-L₁ ב-8 ביוני 2015, לאחר כ-100 ימים מאז שיגורו. אחרי שהחללית הגיעה ליעדה והחלה את פעילותה, החלה נאס"א להציג תמונות בזמן אמת של כדור הארץ דרך האינטרנט.
האחיות ברי

האחיות ברי (לעיתים בארי; באנגלית: The Barry Sisters; ביידיש: שװעסטער באַרי) הוא שם הבמה של קלרה ומיני בייגלמן – אחיות יהודיות-אמריקאיות, שהתפרסמו בשנות ה-40, ה-50 וה-60 כזמרות ג'אז (בעיקר סווינג) ביידיש.
האחיות קלרה (קלייר; 1923-2014) ומיני (מירנה; 1925–1976) נולדו וגדלו ברובע ברונקס בניו יורק. תחילה הופיעו בשם "האחיות בייגלמן", אך עד מהרה שינו את שם הבמה שלהן ל"האחיות ברי".
האחיות ברי הקליטו מאות שירים וביצועים בתשע שפות שונות, אך רוב הרפרטואר שלהן היה שירי יידיש מקוריים וכן עיבודים רבים של שירי יידיש מסורתיים בביצוע סווינגי. האחיות ברי הופיעו לעיתים קרובות בתוכנית הרדיו "Yiddish Melodies in Swing" (ניגוני יידיש בסווינג). בשיא הפופולריות שלהן, הופיעו האחיות בתוכניות טלוויזיה מרכזיות כמו אלו של אד סאליבן וג'ק פאר. ב-1959 נמנו עם האמנים הבודדים שהורשו להופיע מעבר למסך הברזל של ברית המועצות.
בשנות השישים הופיעו האחיות ברי באולם "אהל שם" בתל אביב במסגרת תוכנית הבידור של קול ישראל אשר הועברה בשידור ישיר ברדיו.
האחיות ברי הקליטו שירים גם יחד עם אמנים אחרים, בהם ברברה סטרייסנד ומוישה אוישר.
היער הלאומי אומפקווה

היסטוריה

אבותיהם הקדמונים של בני שבטי האומפקווה (Umpqua), המולאלה (Molalla) הדרומיים, היונקאלה (Yoncalla) ו"חבורת קאו קריק של אינדיאנים משבט אומפקווה" (Cow Creek Band of Umpqua Tribe of Indians) חיו באזור לפני שהר הגעש מזאמה התפרץ תוך יצירת קרייטר לייק לפני כ-7,000 שנים. שבטי האינדיאנים הועברו לשמורות ב-1856. ככל שמתיישבים ממוצא אירופאי רכשו את אדמות השמורות, השבטים התפצלו למשפחות שהפכו לחקלאים וחוואים בעמק אומפקווה. למילה "אומפקווה" קיימים שני תרגומים: "מים רועמים" ו"מעבר למים".
היער הלאומי אומפקווה הוקם בחקיקה של הקונגרס של ארצות הברית ב-2 ביולי 1907. עובדי שירות היערות החלו לסלול שבילים, לבנות גשרים, להילחם בשריפות, לנטר מרעה בקר ולבנות מגדלי צפייה. ב-1925 החלו פעולות של כרייה במכרות וחטיבת עצים. חיל השימור האזרחי היה פעיל ביער הלאומי אומפקווה בבניית כבישים, גשרים ומתקני נופש בשנות ה-30 של המאה ה-20.

גאוגרפיה

חורשות של צוגה מערבית (Tsuga heterophylla), אשוחים, אשוח דאגלס וארזים מתחלפות ביערות מעורבים של מחטניים ועצי רחבי עלים הצומחים בגובה נמוך. עמקים של יער ראשוני של אורן הזפת וחורשות של אלונים מפרידים בין הרים דוגמת הר תיאלסן (Mount Thielsen, גובה 2,799 מטרים) והר ביילי (Mount Bailey, גובה 2,549 מטרים). תוואי נוף גאולוגיים ראויים לציון ביער הם סלעים געשיים מונוליתיים דמויי צריחים מבזלת ומאנדסיט בעלי שמות ציוריים דוגמת "סלע העיט" (Eagle Rock), "סלע העכסן" (Rattlesnake Rock) ו"האיש הזקן" (Old Man).
מחקר שנערך ביער ב-1993 העריך שסך כל השטח של יערות ראשוניים ביער הוא 2,166 קילומטרים רבועים. שמתוכם 333 קילומטרים רבועים הם יערות של צוגה הררית (Tsuga mertensiana).

בעלי חיים

היער הלאומי אומפקווה הוא משכנם של 250 מינים של בעלי חיים. יונקים גדולים כדוגמת איילים קנדיים, איילים, דובים שחורים אמריקניים פומות ההרים, סנאים, שועלים, דביבונים מצויים ועטלפים נתמכים על ידי בתי הגידול המגוונים של היער. מדי פעם ניתן לצפות ביער בעופות דורסים דוגמת דורסי לילה, עיטים שלכים ואפילו בזים נודדים. מינים שונים של סלמון וטרוטה שוחים, ניזונים ומתרבים בנהרות ובנחלים שביער.

נופש

פעילויות נופש נפוצות בקיץ ביער הלאומי אומפקווה כוללות: הליכה, קמפינג, שיט, רכיבה על סוסים, אופני הרים, טיפוס מצוקים, ציד, ודיג. פעילויות נופש נפוצות בחורף סקי נורדי וסקי במורד, כמו גם בהליכה בשלג ואופנועי שלג. על פי נתוני 2006 ביקרו ביער 799,000 מבקרים.
ב-1988 קבע חוק הנהרות של אורגון (Oregon Omnibus Wild and Scenic Rivers Act) חלק מנהר צפון אומפקווה (North Umpqua River) כנהר נופי ופראי. 42 קילומטרים של הנהר זורמים דרך היער.
הכביש המכונה "הכביש הצדדי הנופי הלאומי רוג-אומפקווה" (Rogue-Umpqua National Scenic Byway) משתרע לאורך של 279 קילומטרים דרך היער הלאומי הנהר רוג – סיסקיו והיער הלאומי אומפקווה, כמו דרך הנפות של מדפורד ורוזברג בשטחים השייכים ללשכת ניהול הקרקעות ואדמות פרטיות.
משפט הסופרפוזיציה

משפט העוסק בניתוח מעגלים חשמליים, ולפיו התגובה (מתח או זרם) הכוללת של מערכת חשמלית ליניארית המורכבת מיותר מאשר מקור אחד, שווה לסכום האלגברי של התגובות עבור כל השפעת מקור בלתי תלוי במעגל, כאשר שאר המקורות הבלתי תלויים במעגל מאופסים. היתרון המרכזי של משפט זה טמון באפשרות לפרק את המעגל- מסובך ככל שיהיה- למעגלים פשוטים יותר, בהם נוכל לחשב את התגובה בצורה פשוטה, ובסופו של דבר להתייחס לתגובה הכוללת כסכום התגובות ה'קטנות' שחישבנו. למשל, עבור מעגל בעל מספר מקורות (מתח או זרם), בכל שלב נתייחס רק למקור אחד: את יתר מקורות הזרם נחליף בנתק, ואת יתר מקורות המתח נחליף בקצר. התגובה הכוללת של המעגל היא סכום התגובות שחושבו.
פול אריזין

ראשית חייו

אריזין נולד בפילדלפיה, פנסילבניה ובתקופת לימודיו בתיכון לא שותף במשחקי קבוצת הכדורסל, מכיוון שכשל במבחנים. לאחר סיום לימודיו התיכוניים, נרשם לאוניברסיטת וילאנובה, והחל לשחק במדי קבוצת הכדורסל שלה. כבר בעונת ה"פרשמן" שלו, עונת 1947/1948, רשם אריזין ממוצעים של 11.1 נקודות למשחק. כשהיה "סופמור" כבר רשם 22.0 נקודות למשחק, ובעונתו האחרונה באוניברסיטה הוביל את קלעי ה-NCAA עם 25.3 נקודות בממוצע למשחק.

קריירה מקצוענית

עם סיום לימודיו בחרה פילדלפיה ווריורס באריזין בדראפט ה-NBA כבחירה טריטוריאלית. כבר בעונת הבכורה שלו בליגה קלע אריזין 17.2 נקודות למשחק, הקלע השני בקבוצה אחרי ג'ו פולקס שרשם 18.7, הוביל את הקבוצה בריבאונדים למשחק עם 9.8 ונבחר לתואר רוקי השנה. בסיום העונה, העפילה פילדלפיה למשחקי הפלייאוף, אך הודחה בסדרת המשחקים הראשונה מול סירקיוז נשיונלס בשלושה משחקים 2-1.
בעונה העוקבת, עונת 1951/1952, המשיך אריזין את יכולתו המצוינת. הוא נבחר לשחקן המצטיין של משחק האולסטאר, רשם שיא קריירה של 11.6 ריבאונדים עליהם הוסיף 25.6 נקודות למשחק, נבחר למלך הסלים של הליגה עם 1,674 נקודות, ולחמישיית העונה הראשונה בפעם הראשונה בקריירה. במשחקי הפלייאוף הודחה הקבוצה שנית מול סירקיוז בתוצאה 2-1 בשחזור חצי גמר המזרח של העונה הקודמת. את שתי העונות הבאות החמיץ אריזין עקב גיוסו לחיל הנחתים האמריקני בזמן מלחמת קוריאה.
בשתי העונות בהן לא שיחק עם פילדלפיה כשלה הקבוצה להעפיל למשחקי הפלייאוף, כשבעונת 1952/1953 השיגה 12 ניצחונות בלבד מול 57 הפסדים. עם שובו לליגה, בעונת 1954/1955, הצליח להוביל את הקבוצה ל-33 ניצחונות, המאזן הטוב ביותר בשלוש השנים האחרונות, אך עם 39 הפסדים לא הצליחה הקבוצה להעפיל למשחקי הפלייאוף. 
בעונת 1955/1956, חזר אריזין להיות הקלע המוביל של הקבוצה לאחר שבשלוש העונות הקודמות הוביל אותה ניל ג'ונסטון, שגם זכה בתואר מלך הסלים בכל שלוש העונות. אריזין רשם 24.2 נקודות למשחק, הוביל את הקבוצה למאזן הטוב ביותר בליגה עם 45 ניצחונות מול 27 הפסדים בלבד, ונבחר שנית לחמישיית העונה. בגמר המזרח, אליו העפילה הקבוצה באופן אוטומטי, ניצחה פילדלפיה את סירקיוז 2-3, ובגמר ה-NBA ניצחה את פורט ויין פיסטונס בתוצאה 1-4 וזכתה באליפות השנייה בתולדותיה. אריזין הוביל את קלעי הקבוצה במשחקי הפלייאוף עם 28.9 נקודות למשחק בממוצע. 
גם בעונה הבאה, עונת 1956/1957 המשיך אריזין להצטיין. הוא רשם 25.6 נקודות למשחק בממוצע, היה שנית למלך הסלים של הליגה עם 1,817 נקודות, ונבחר פעם נוספת לחמישיית העונה. אריזין המשיך ושיחק במדי פילדלפיה עד סיום עונת 1961/1962, לאחריה עבר לשחק בקמדן בולטס מליגת ה-CBA. הוא שיחק בבולטס שלוש שנים נוספות בטרם פרש ממשחק פעיל. 
בשנת 1978 נבחר אריזין להיכל התהילה של הכדורסל.
קרקשי הסנה

אזור מחיה

אזורים מדבריים בקרבת שיחי קרקש צהוב. הפרפרים הבוגרים מופיעים בהר הנגב בסוף פברואר ומעופפים סביב שיחי הקרקש עד לתחילת חודש אפריל ובסיני (הרי סיני, דרום סיני) מתאחרת פעולתם עד לסוף אפריל.

הביצה

הביצה לבנה ירקרקה ושטוחה - בעלת מעין מבנה קשקשי רעפי. נקבת קַרְקָשִׁי הַסְּנֶה מטילה את הביצים כאשר היא מחדירה את צינור ההטלה לתוך הפרח, בקצה בטנה ישנו מעין "פותחן" המותאם לפתיחת הפרח המכונה - "עלעל מול-נרתיקי"(Lamella antevaginalis). הנקבה מטילה על פרחים יבשים או פרחים בשיא תפרחתם כדי להתאים את בקיעת הזחלים להתפתחות התרמילים והזרעים ובכך להבטיח את הישרדותם.

הזחל

הזחל מגיח כתום וראשו שחור ובשיא גודלו צבעו לבן קרמי. מתפתח בתוך התרמילים מוגן ממזיקים ומטורפים, בתרמילים הזחלים ניזונים מזרעי הקרקש. בהיעדר מזון נגיש הזחלים נעשים קניבלים וטורפים את בני מינם. הזחלים הבוגרים עוזבים את השיח חודרים לאדמה ובה הם מתגלמים.

הגולם

הגולם חום ומצוי מוגן מטורפים וממזיקים בתוך האדמה. הגולם נכנס לדיאפאוזה עד לאביב הבא.

השמירה על קַרְקָשִׁי הַסְּנֶה בישראל

בעקבות רעיית יתר של הצמח הפונדקאי שלו (קרקש צהוב) חלה ירידה בתפוצת המין, הוא נחשב לנדיר ונמצא בין 14 מיני הפרפרים המוגנים בישראל.
לינדן אשבי

ביוגרפיה

נולד באטלנטיק ביץ'  שבפלורידה, בנם של אלינור ושל קלרנס לינדן גארנט אשבי הבן. לאחר סיום לימודי התיכון למד בפורט לואיס קולג'  בדוראנגו  שבקולורדו, אבל פרש לפני קבלת התואר על מנת להפוך לשחקן. למד משחק בנייבורהוד פלייהאוס .

קריירה

ב-1983 קיבל את תפקידו הראשון באופרת הסבון "אהבות" בתפקיד של קרטיס הלדן. ב-1997 הוא החל לשחק בסדרה "מלרוז פלייס" כד"ר ברט קופר, רופא מנתח המנהל רומן עם קימברלי, הוא התפרסם ב-1995 בכך ששיחק תפקיד ראשי בסרט "מורטל קומבט".
בשנת 2005 שיחק במותחן האירוטי "משולש פראי 3: יהלומים בלתי מלוטשים" לצד דיינה מייר. בשנת 2008 שיחק תפקיד קטן באופרת הסבון "ימי חיינו" ובאותה שנה שיחק בסרט האימה "ליל הבכורה". בשנת 2011 החל לשחק בסדרת הנוער "זאב צעיר" בתפקיד השריף נוח סטילינסקי ובאותה שנה בסרט הנעורים "ילדות רעות 2", המהווה סרט המשך ל-"ילדות רעות" מ-2004. ב-2019 החל לשחק בסדרת הדרמה "סוחבות" בנטפליקס.  
הוא נשוי לשחקנית סוזן וולטרס ולזוג שתי בנות.
קון-זלמר

קון-זלמר (Conn-Selmer) היא חברה אמריקנית לייצור כלי נגינה הנמצאת בבעלות חברת Steinway Musical Instruments. כיום מייצרת החברה חצוצרות, קלרינטים ועוד.
ארמיית ההלם הרביעית

היסטוריה

היחידה הוקמה ב-25 בדצמבר 1941 על בסיס הארמייה ה-27 ותגבורה ביחידות נוספות. בינואר 1942 היא תפסה קו ההגנה במחוז נובגורוד.בהמשך היא השתתפה במתקפות באזור ויטבסק ופולוצק. במחצית השנייה של שנת 1944 הוא הועברה תחת פיקוד של החזית הבלטית השנייה (ביולי) והחזית הבלטית הראשונה (באוגוסט). במהלך זה היא השתתפה במתקפות לכיוון ריגה, קלייפדה וכיתור כוחות ורמאכט באזור קורלנד. 
הארמייה פורקה ב-9 במאי 1945.
פקעיות טעם

מבנה פקעיות הטעם


לכל פקעית טעם יש פתח זעיר שנתפתח לחלל הפה או הלוע, דרכו חודר לפקעית רוק בו מומסים חומרי הטעם השונים. (חומרים שלא מתמוססים במים הם חומרים חסרי טעם- הם לא מפעילים את קולטני הטעם)

פיזור פקעיות הטעם

לפי אגדה אורבנית רווחת, שעקבותיה מופיעים עדיין בספרי לימוד ומאמרים שונים, הפקעיות של כל טעם נמצאות באזור שונה בלשון. נטען למשל כי באזור  מסוים בלשון חשים בטעמים מלוחים ובאחר במתוקים. טענה זו מופרכת, כפי שניתן לבדוק בהתנסות עצמית.
 
ככל הנראה מקורה של האגדה בספר לימוד משנת 1942, אשר סקר את ההיסטוריה המחקרית של מערכות חושיות. המחבר, אדווין בורינג, בחן מחקר משנת 1901 בו נמדד סף ההבחנה בטעמים שונים באזורים שונים ברחבי הלשון. המחקר מצא כי קיימים ספים שונים להבחנה בטעמים בנקודות שונות על הלשון. ממצא זה מעיד כי לפקעיות טעם שונות רגישות שונה לטעמים. בורינג הבחין כי בתוצאות המחקר נמצאו ספים נמוכים יותר בקדמת הלשון לאבחנה במתיקות, והסיק מכך כי קדמת הלשון היא האזור הרגיש למתיקות. היסק זה שגוי מכיוון שההבדלים בספי האבחנה שנמצאו באזורים השונים בלשון היו קטנים מכדי להיות משמעותיים מבחינה סטטיסטית או הדירים. גבולות "אזורי הטעם" השונים שורטטו מחדש במפות שונות, ללא כל בסיס ניסויי, כמקרה פרטי מעניין לאבולוציה מימטית. פקעיות הטעם אמנם מפוזרות באופן לא אחיד ובכך מקנות רגישות שונה לטעם באזורים שונים בלשון, אך חמשת הטעמים השונים מורגשים בכל רחבי הלשון ללא קשר לאזור הטעימה.